SKRIFTLIG FORESPØRGSEL E-0879/02

af Anna Karamanou (PSE) til Rådet

(3. april 2002)

Om: Mishandling af mindreårige i albanske fængsler

Ifølge Amnesty International er mishandling af børn, som er fængslet i Albanien, en udbredt og meget almindelig praksis. Den elleveårige Ergest Shele, som mens han var fængslet blev tortureret for

at få ham til at tilstå tyveriet af en håndtaske, er kun ét af de mange børn, som er blevet udsat for tortur og mishandling, mens de var tilbageholdt af det albanske politi. Den ikke-statslige organisation Centret for børns rettigheder i Albanien oplyser i sin rapport, at politiet hyppigt har brugt tortur for at tvinge tilståelser ud af mindreårige. Endvidere tør børnene ikke indgive anmeldelse, da de er bange for at blive udsat for ny mishandling. Jeg minder om, at Albanien har ratificeret alle de internationale konventioner, som forbyder tortur, herunder konventionen om barnets rettigheder.

Vil Rådet lægge pres på den albanske regering for at få den til at træffe hasteforanstaltninger med henblik på at sikre og beskytte fængslede børns rettigheder og at retsforfølge de skyldige, og agter det endvidere at opfordre Albaniens justitsminister til at fremme indførelse af lovgivning, som indfører en særlig retspraksis for mindreårige?

Svar

(27. juni 2002)

Rådet har ikke modtaget underretninger om specifikke tilfælde af mishandling af børn, der holdes fængslet i Albanien. Imidlertid er det alle EU-medlemsstaternes faste overbevisning, at tortur skal bekæmpes, og EU prioriterer dette i sin menneskerettighedspolitik. EU er fast besluttet på at styrke sine internationale aktiviteter til forebyggelse og udryddelse af alle former for tortur og anden grusom, umenneskelig eller nedværdigende behandling eller straf i alle dele af verden.

Med henblik herpå nåede Rådet i april 2001 til enighed om Retningslinjerne for en EU-politik over for tredjelande med hensyn til tortur og anden grusom, umenneskelig eller nedværdigende behandling eller straf. I retningslinjerne omtales også behovet for særlig beskyttelse af børn. Retningslinjerne giver EU et praktisk redskab til brug ved dets kontakter med tredjelande og i multilaterale menneskerettighedsfora med henblik på at støtte og styrke de igangværende bestræbelser på verdensomspændende forebyggelse og udryddelse af tortur.

Rådet er opmærksom på svaghederne i det albanske retsvæsen og fængselsvæsen. Dette spørgsmål er allerede blevet berørt bl.a. i forbindelse med arbejdet i Styringsgruppen på Højt Plan EU/Albanien, således som det fremgår af Kommissionens rapport om det arbejde, der er udført af dette organ(1) Den albanske regering har med sin handlingsplan for tidsrummet for forhandlingerne om stabiliserings- og associeringsaftalen, der blev vedtaget i december 2001, forpligtet sig til at fortsætte reformen af fængselsvæsenet gennem opfyldelse af de retlige forskrifter vedrørende indsattes rettigheder og behandlingen af disse, og til fortsat at skærpe de etiske regler for politiet gennem fastlæggelse af en etisk kodeks for politiet og indførelse af et system til overvågning af politiets optræden i de enkelte politidirektorater samt permanent uddannelse på menneskerettighedsområdet. Rådet forventer, at disse reformer ligeledes vil føre til en forbedring af situationen for mindreårige.

Den regelmæssige dialog, som EU fører med Albanien som led i stabiliserings- og associeringsprocessen, åbner mulighed for at kontrollere, om de albanske myndigheder konsekvent gennemfører de reformer, de har givet tilsagn om, efterhånden som landet nærmer sig det fælles mål om integrering i Europa og skabelse af tættere forbindelser til EU.

(1) KOM(2001) 300.